《北蛾驿戏作药名诗》
明代·王缜

赤车使者何汲汲，海马大空千里急。烈节琅玕百丈青，景天远志谁能屈。

修途滑石草木通，兰桂沉香苦认冬。车前不识无名异，一株青黛排双峰。

飞鸿踏雪无踪迹，万里天南星斗隔。几回翘首凤凰台，皓月当空青海碧。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。